作者:劉仙倫
標題:沁園春
內容:聞道參軍，今日垂弧，勝如去年。正新頒藍綬，天香芬馥，初開黃牒，御墨新鮮。鼻祖登科，已逾百載，衣缽於今喜再傳。圖南事，看摶風九萬，擊水三千。官曹小試民編。有奕世甘棠在道邊。向樽前有興，細斟清醥，琴中得趣，緩拂朱弦。東觀酬書，西垣草制，此去掀勝好看鞭。應難老，信君家眉壽，自有籛山。